
Mocsári teknős (Emys orbicularis) állomány felmérése a Lónyay-főcsatorna és az Érpataki-főfolyás szakaszain

A klímaváltozás okozta rendkívül jelentős vízvesztés és kiszáradási folyamatok révén a természetes kisvizek eltűntek, egykor mozaikosan előforduló mocsarak és lápok kiszáradtak, mely a vízi, vízközeli életmódot folytató kétéltűek és hüllők számára hosszú távon problémát jelent. Feltételezhető, hogy ezek a fajok idővel mesterséges élőhelyekre szorulnak vissza. Azokra, amelyekben egész évben valamilyen vízborítás jellemző, mint a nagyobb öntözőcsatornák, vagy belvízelvezető csatornák rendszere.
A mocsári teknős (Emys orbicularis), hazánk egyetlen őshonos teknősfaja törvényes védelem alatt áll, a természetvédelmi értéke 50.000 Forint. A faj egyedeinek több veszélyeztető tényezője is akad, ezért a védelme komplex megközelítést igényel. Élő- és szaporodóhelyeinek degradálódása és eltűnése, az állóvizek kiszáradása, a mocsarak lecsapolása, a horgászat, a vizek szennyezése és egyéb antropogén hatások következtében egyre csökken az egyedszáma. A vizeinkben megjelent idegenhonos teknősfajok, többek között a vörösfülű ékszerteknős (Trachemys scripta elegans) kiszoríthatja őket természetes élőhelyükről. A kifejlett egyedeket az élőhelyeiket keresztező vonalas létesítmények is veszélyeztetik, különösen a tojásrakás miatt messzebbre vándorló nőstényeket. A tojások és a fiatal teknősök pedig gyakran ragadozók áldozataivá válnak.
Hazai állománynagysága pontosan nem ismert, ezért kutatásommal szerettem volna hozzájárulni a faj előfordulásának feltérképezéséhez.
2021-ben és 2022-ben a Lónyay-főcsatorna 1.2 kilométeres szakaszán végeztem állományfelmérést, a Kótaj és Buj települések között elhaladó részén. Kutatásomat 2022-ben egy 2020-ban már felmért területtel bővítettem ki, az Érpataki-főfolyás nyírszőlősi szakaszával. Vizsgálataim során varsával történő befogásokra került sor.
Feljegyeztem a befogások pontos helyét és idejét, az időjárási körülményeket, a befogott egyedek testméreteit és testtömegét. Emellett ivararány-vizsgálatot és korbecslést végeztem, az egyedekről pedig fényképek is készültek.
Minden teknős egyedi, tartós, de nem végleges jelölést kapott, így a visszafogások alkalmával megfigyeltem a hely- és tömegváltozásukat is.
A vizsgálatok során az volt a célom, hogy egy átfogó képet kapjak a két területen élő mocsári teknős állományról, összehasonlítva a felmért adatokat, megfigyelve a teknősök helyi veszélyeztető tényezőit. A Lónyay-főcsatorna vizsgált szakaszán mesterséges napozóhelyek kihelyezésére is sor került.



